# Βικιπαίδεια:Μείνετε ψύχραιμοι

### Από τη Βικιπαίδεια, την ελεύθερη εγκυκλοπαίδεια

Συντόμευση: ΒΠ:COOL

Η Βικιπαίδεια έχει δει αρκετές πικρές διαμάχες. Στο διαδίκτυο είναι ιδιαίτερα εύκολο να μπλεχτεί κανείς σε διαμάχες, ακόμα περισσότερο σε ένα περιβάλλον που επιτρέπει άμεσες απαντήσεις όπως η Βικιπαίδεια, αλλά σας παρακαλούμε να θυμάστε ότι όλοι είμαστε εδώ, λίγο ή πολύ, για τον ίδιο λόγο, και ότι στην άλλη άκρη της συζήτησης υπάρχει ένας άνθρωπος. Οι συντακτικές διαμάχες είναι αντιπαραγωγικές και κάνουν την Βικιπαίδεια λιγότερο ευχάριστη για όλους.

## [Επεξεργασία] Συμβουλές

Try to stay as cool as a cucumber!
It's all cool.

Να κάποιες συμβουλές που έμπειροι χρήστες έχουν βρει αποτελεσματικές:

1. Όταν κάποιος διαφωνεί μαζί σας, προσπαθήστε να καταλάβετε τους λόγους, και στον διάλογό σας στις σελίδες συζήτησης αφιερώστε το χρόνο για να εξηγήσετε για ποιους λόγους η δική σας εκδοχή είναι καλύτερη.
2. Μην κολλάτε ταμπέλες ή χαρακτηρισμούς σε άτομα ή σε επεξεργασίες που έχουν κάνει. Όροι όπως "ρατσιστής" ή "φασίστας" (ή ακόμη και "ηλίθιος") εξαγριώνουν τους άλλους ανθρώπους και τους βάζουν σε αμυντική στάση. Όταν αυτό συμβαίνει, είναι πολύ δύσκολο να έχουμε παραγωγική συζήτηση.
3. Μη βιάζεστε να ανταποδώσετε. Αν σας έχει κυριέψει ο θυμός, αφήστε λίγο χρόνο να περάσει αντί να απαντήσετε ή να αλλάξετε ένα άρθρο. Ξαναδείτε το θέμα μετά από μια μέρα ή μια βδομάδα. Μπορεί να ανακαλύψετε ότι κάποιος άλλος έκανε την αλλαγή ή το σχόλιο που θέλατε να κάνετε εσείς.
4. Να έχετε υπόψη σας ότι το γραπτό κείμενο είναι διφορούμενο και συχνά φαίνεται πιο προσβλητικό από τις ίδιες λέξεις ειπωμένες από κάποιον που θα σας μιλούσε πρόσωπο με πρόσωπο. Το κείμενο δεν συνοδεύεται από εκφράσεις του προσώπου, από τόνο της φωνής ή από γλώσσα του σώματος. Είναι εύκολο να παρεξηγηθεί ο τόνος και η πρόθεση του προσώπου που το έγραψε, κι ακόμα περισσότερο επειδή όταν δυο άνθρωποι έρχονται σε αντίθεση αυτό συχνά συμβαίνει επειδή έχουν πολύ διαφορετικές πεποιθήσεις και/ή δεν επικοινωνούν και πολύ καλά μεταξύ τους. Όταν απαντάτε, ξεκαθαρίστε σε τι πράγμα απαντάτε: το να παραθέσετε ένα κομμάτι από ένα ποστ είναι Ο.Κ., αλλά το να το παραφράσετε ή να εξηγήσετε πώς το ερμηνεύσατε είναι καλύτερο. Επιπλέον, καταδείξτε την ερμηνεία με ένα σχόλιο του τύπου "όπως φαίνεται από τα λεγόμενά σου" ή "απ' ότι κατάλαβα" για να δείξετε ότι πρόκειται για ερμηνεία. Ακόμα κι αν πιστεύετε ότι δεν έχετε παρεξηγήσει κάποιον, μπορεί και να έχετε, και τέλος πάντων είναι ευγενικό να υπονοείτε ότι μπορεί να καταλάβατε κάτι λάθος πριν να πείτε ότι κάποιος ή κάποια είναι εντελώς λάθος.
5. Υποθέστε το καλύτερο για τους ανθρώπους όποτε αυτό είναι δυνατόν. Η Βικιπαίδεια έχει λειτουργήσει εξαιρετικά καλά μέχρι τώρα βασιζόμενη σε μια πολιτική ανοιχτής συμμετοχής. Αυτό σημαίνει ότι οι περισσότεροι άνθρωποι που έρχονται εδώ θέλουν να βοηθήσουν, και τα καταφέρνουν σ' αυτό.
6. Να είστε έτοιμοι να ζητήσετε συγνώμη. Πάνω στα νεύρα μας λέμε μερικές φορές πράγματα που καλύτερα θα ήταν να μην είχαν ειπωθεί. Το λιγότερο που μπορούμε τότε να κάνουμε είναι να επανορθώσουμε.
7. Προσπαθήστε να έχετε σαν αρχή το να μην διαγράφετε πράγματα. Όταν διορθώνετε και αλλάζετε ένα κείμενο, είναι εντυπωσιακό το πως μπορείτε να δείτε κάτι χρήσιμο μέσα σ' αυτά που είχαν γραφτεί. Οι περισσότεροι άνθρωποι έχουν κάτι χρήσιμο να πουν. Αυτό συμπεριλαμβάνει κι εσάς. Η διαγραφή εκνευρίζει τους ανθρώπους και τους κάνει να νιώθουν ότι έχασαν το χρόνο τους. Σκεφτείτε μήπως θα ήταν καλύτερο να μεταφέρετε το κείμενό τους σε μια υποσελίδα των σελίδων χρήστη τους αντί να το διαγράψετε (μπορείτε π.χ. να πείτε ότι δεν είναι το πιο κατάλληλο μέρος, αλλά μπορούν ακόμα να το χρησιμοποιήσουν): κάτι πολύ λιγότερο προκλητικό.
8. Μερικές φορές πρέπει απλά να εγκαταλείψετε τη διαμάχη. Υπάρχουν εδώ διαχειριστές και αρκετοί χρήστες που μπορούν να συνεχίσουν στη θέση σας. Μην αφήσετε έναν πόλεμο αλλαγών να αναλώσει τον προσωπικό χρόνο που αφιερώνετε στη Βικιπαίδεια. Κάντε διάλειμμα από έναν πόλεμο αλλαγών όταν το πράγμα παραγίνει και δουλέψτε σε άλλα άρθρα. Έτσι κι αλλιώς, γι' αυτό δεν ήρθατε εδώ; Για να γράψετε;

## [Επεξεργασία] Αντιμετωπίζοντας προσβολές

Καμιά φορά στη Βικιπαίδεια, παρά τη συμφωνία όλων ότι δεν θα πρέπει να κάνουμε προσωπικές επιθέσεις, ανταλάσσονται βαριές κουβέντες - καμιά φορά από παλιούς χρήστες, μα πιο συχνά από νεοφερμένους. Υπάρχουν διάφοροι τρόποι να χειριστείτε μια τέτοια κατάσταση:

1. Απλώς αγνοήστε τη. Οι χαρακτηρισμοί μπορεί να είναι προσβλητικοί, αλλά ούτε βοηθούν σε τίποτα ούτε δείχνουν ωριμότητα. Συνεχίστε με αυτά που έχετε να κάνετε, δεν είστε υποχρεωμένοι να απαντήσετε.
2. Ζητήστε ευγενικά από το άτομο που θεωρείτε ότι σας πρόσβαλλε να ανακαλέσει αυτά που είπε. Μερικές φορές οι άνθρωποι λένε κάτι προσβλητικό πάνω στην κουβέντα, χωρίς να συνειδητοποιούν ότι τα λόγια τους μπορεί να ερμηνευτούν αλλιώς. Άλλες φορές θα αλλάξουν τον τρόπο που φέρονται όταν καταλάβουν ότι πρόσβαλλαν κάποιον.

Αν εσείς ο ίδιος, σε μια στιγμή απροσεξίας ή θυμού, προσβάλλετε κάποιον, μια συγνώμη μπορεί να εξομαλύνει κάπως τα πράγματα. Αν πραγματικά εννοούσατε την προσβολή και δεν μπορείτε να ζητήσετε μια τίμια συγνώμη, μερικές φορές είναι καλύτερο να σιωπήσετε. Αν αυτό δεν δουλέψει, προσπαθήστε να εστιάσετε ξανά στο θέμα της διαφωνίας. Προσπαθήστε να γίνετε πιο συγκεκριμένοι όσον αφορά στη διαφωνία σας, παρά να προσβάλλετε τον άλλο.

## [Επεξεργασία] Δουλεύοντας για την Ουδέτερη Οπτική Γωνία

Όταν διορθώνουμε παραβιάσεις της πολιτικής Ουδέτερης Οπτικής Γωνίας (ΟΥΟΓ), συχνά κάνουμε το λάθος να χρησιμοποιούμε φράσεις όπως "ο τάδε επισημαίνει ότι...", "ο Χ εξηγεί ότι...". Αυτές οι φράσεις από μόνες τους μπορούν να θεωρηθούν ότι δεν είναι Ουδέτερης Οπτικής Γωνίας, καθώς υπονοούν μια κάποια συμφωνία από τη Βικιπαίδεια. Αυτός που έγραψε πριν από σας συχνά θα το δει αυτό σαν παραβίαση της Ουδέτερης Οπτικής Γωνίας και θα σβήσει τις αλλαγές σας, κι έτσι τελικά θα καταλήξετε σε έναν πόλεμο αλλαγών. Είναι καλύτερο να χρησιμοποιούμε την παρακάτω διαδικασία:

1. Συζητήστε ευγενικά στη σελίδα συζήτησης του άρθρου για τα σημεία του άρθρου που θεωρείτε ότι παραβιάζουν την πολιτική ΟΥΟΓ (εκτός όταν η παραβίαση είναι εξώφθαλμη) και προτείνετε αντικαταστάσεις για τα σημεία αυτά.
2. Αν δεν σας απαντήσουν, κάντε τις αντικαταστάσεις.
3. Αν σας απαντήσουν, προσπαθήστε να συμφωνήσετε για τις διαφορετικές φράσεις που θέλετε να χρησιμοποιήσετε.

Μ' αυτό τον τρόπο, όταν επιτευχθεί συμφωνία, ένας πόλεμος αλλαγών είναι σχεδόν απίθανος. Το μειονέκτημα είναι ότι το άρθρο παραμένει σε μη ικανοποιητική κατάσταση για μεγαλύτερο διάστημα, αλλά ένα άρθρο που αλλάζει κάθε πέντε δευτερόλεπτα δεν φαίνεται και πολύ καλύτερο στους άλλους Βικιπαιδιστές.

Υπάρχουν όμως και περιπτώσεις που αυτή η στρατηγική δεν δουλεύει. Υπάρχουν χρήστες που απλά δεν θέλουν και δεν μπορούν να γράψουν άρθρα Ουδέτερης Οπτικής Γωνίας, χρήστες που θέλουν να διαγράψουν σχετικές πληροφορίες, χρήστες που είναι επιθετικά αντι-κοινωνικοί, κ.α. Νομίζουμε ότι αυτό είναι το είδος των χρηστών που δεν θέλουμε στη Βικιπαίδεια, και μερικοί απ' αυτούς έχουν αποκλειστεί. Πάντως, αν και πολλοί Βικιπαιδιστές τείνουν να γράφουν ελαφρώς μεροληπτικά άρθρα για αντικείμενα με τα οποία είναι παθιασμένοι, οι περισσότεροι απ' αυτούς είναι συζητήσιμοι.

Ανακτήθηκε από "http://el.wikipedia.org../../../%CE%BC/%CE%B5/%CE%AF/%CE%92%CE%B9%CE%BA%CE%B9%CF%80%CE%B1%CE%AF%CE%B4%CE%B5%CE%B9%CE%B1%7E%CE%9C%CE%B5%CE%AF%CE%BD%CE%B5%CF%84%CE%B5_%CF%88%CF%8D%CF%87%CF%81%CE%B1%CE%B9%CE%BC%CE%BF%CE%B9_ae83.html"

Κατηγορία: Βικιπαίδεια

##### Views

- Σχετικά με
- Συζήτηση
- Τελευταία έκδοση

##### Αναζήτηση

##### Άλλες γλώσσες

- Български
- Español
- English
- 中文